Dostál, Ondrej, poslanec NR SR (2022-10-04):
Ďakujem, pán podpredseda. Vážený pán predkladateľ, vážené kolegyne, vážení kolegovia, a chcem len pár slovami, ktoré som nestihol v piatok, lebo skončil rokovací deň, vyjadriť svoju podporu k návrhu zákona o životných partnerstvách, ktorý predkladá kolega Tomáš Valášek z Progresívneho Slovenska. A ako už bolo zmienené, aj skupina mojich kolegýň a kolegov z poslaneckého klubu SaS predkladá návrh o partnerskom spolužití, ktorý je podobný, ktorý smeruje k naplneniu toho istého cieľa. A rozdiel medzi týmito dvoma návrhmi, a dotknem sa toho asi aj v rozprave k nášmu návrhu zákona, keďže som sa podieľal na jeho príprave, je v tom, že návrh pána poslanca Valáška je ambicióznejší, je ďalej, a náš návrh vychádza z programového vyhlásenia vlády, vychádza zo zámeru, ktorý je obsiahnutý v programovom vyhlásení vlády, a to je zlepšiť legislatívnu úpravu v oblasti majetkových práv osôb žijúcich v spoločnej domácnosti. Náš návrh bol pripravený už pred vyše rokom, bol poskytnutý koaličným partnerom, len, žiaľ, až doteraz, respektíve až do odchodu SaS z vládnej koalície sme sa nedopracovali k spoločnému pohľadu na naplnenie tohto zámeru. Čiže ja sám za seba môžem povedať, že návrh, ktorý predkladá pán poslanec Valášek, určite podporím a podporia ho aj moji kolegovia a kolegyne z poslaneckého klubu SaS, a my sme sa pokúsili o taký konzervatívnejší variant, o návrh, ktorý by, myslíme si, mohol mať väčšie šance teoreticky na schválenie v tejto snemovni, lebo vychádza z programového vyhlásenia vlády, či to tak bude naozaj, alebo nie, tak to sa presvedčíme v priebehu pár dní predpokladám, keď príde náš návrh na program. Ale myslím si, že aj jedno, aj druhé je v tejto chvíli prvý krok, a teda nie som si istý, že ho spravíme na tejto schôdzi, ale skôr či neskôr som hlboko presvedčený, že ten prvý krok spravíme. Náš návrh sa nijako nedotýka zákona o rodine, naozaj je zdržanlivý, a tu by som chcel upozorniť na jednu otázku, ktorá sa týka adopcie detí pármi rovnakého pohlavia alebo teda pármi, ktoré uzavrú či už partnerské spolužitie, alebo životné partnerstvo, a toto je téma, ktorá je nepochybne na dlhšiu diskusiu, vyvoláva kontroverzie, ale je jeden moment alebo jedna časť tejto témy, ktorá podľa môjho názoru neznesie žiadny odklad a je ju potrebné riešiť hneď teraz. A to je osvojenie detí spolužijúceho partnera. Lebo bez ohľadu na to, že či takýto inštitút máme alebo nemáme ukotvený v našom právnom systéme, žijú aj na Slovensku páry rovnakého pohlavia alebo aj páry rôzneho pohlavia, ktoré nemajú upravený svoj právny vzťah v podstate nijakým spôsobom a žijú aj s deťmi. S deťmi jedného z týchto partnerov, reálne tie deti majú dvoch rodičov obvykle, reálnych rodičov, ktorí sa o nich starajú, ktorí ich majú radi, ktorých tie deti majú rady, ale nemajú k tomu druhému partnerovi a nemôžu mať k tomu druhému partnerovi žiadny právny vzťah, pretože to nie je možné ošetriť nejakou zmluvou, to nie je možné ošetriť nejakým plnomocenstvom a v situácii, keď sa jednému z tých dvoch partnerov niečo stane, tomu rodičovi, tak ten druhý k nemu, k tomu dieťaťu alebo k tým deťom nemá žiadny právny vzťah. Samozrejme, nehovorím tu o situácii, keď to dieťa má druhého biologického rodiča, ktorý sa oňho zaujíma, stará sa oňho a tam je to iné a tam sú v podobnej situácii aj páry rôzneho pohlavia, ktoré žijú s dieťaťom jedného z nich alebo jednej z nich, pričom tie deti majú aj druhého rodiča, tam je to iné, ale sú situácie, keď nemajú, keď nežije, keď je neznámy alebo keď sa dlhodobo nezaujíma o tie dieťa a v takom prípade, v takom prípade dnes páry rovnakého pohlavia nemajú žiadnu možnosť. Páry rôzneho pohlavia tú možnosť majú, majú možnosť si osvojiť to dieťa, majú možnosť vstúpiť do manželstva, páry rovnakého pohlavia takú možnosť nemajú, a toto je myslím vec, ktorá neznesie odklad, a teraz som veľmi rád, že je obsiahnutá aj v návrhu, s ktorým prichádza pán poslanec Valášek. A vnímam to ako vážny problém, ktorý by sme nemali odbývať tým, že áno, vyžaduje to ale dlhú spoločenskú diskusiu, či sa také niečo stane, alebo nie. Posledná vec, ktorú by som chcel v tejto rozprave zmieniť, je to, čo načrtol aj spravodajca pán poslanec Šeliga, a to je spôsob, akým sa ukončuje, či už životné partnerstvo, alebo partnerské spolužitie, ktorý je oveľa voľnejší ako v prípade manželstva, kde o zániku manželstva musí rozhodnúť súd. A teda pán poslanec Šeliga sa konzervatívne domnieva, že aj v prípade partnerstiev by ten postup mal byť zložitejší, no ono to vychádza primárne z tej idei, že partnerstvá majú byť voľnejším zväzkom ako manželstvo, a preto aj ten spôsob rozväzovania by mal byť voľnejší, ale, samozrejme, že môže to byť téma na diskusiu, akým spôsobom ukončovať, či už jeden, alebo druhý typ, druhý typ vzťahu. Keby sme sa nebodaj dostali do druhého čítania, verím, že priestor na to by tam bol, takže ak sa dostaneme, tak sa nepochybne k tej téme vrátime. Teraz chcem povedať iba ešte raz, vítam návrh pána poslanca Valáška a teda jedna z vecí, pre ktoré by som mohol byť rád, že už nie sme súčasťou vládnej koalície, je, že nie sme v tejto veci viazaní tým, že koaliční partneri s návrhom nesúhlasia a teraz môžeme v súlade, úplne v súlade s vlastným presvedčením a neviazaní tým, na čom sme sa dohodli v rámci nejakých koaličných pravidiel, keďže tieto sa už na nás nevzťahujú, hlasovať za návrh zákona, ktorý pán poslanec Valášek predkladá. Ďakujem.